Polisie soek na 7-jarige se verkragterDie polisie in Noordwes is op soek na ŉ man wat Saterdag ŉ 7-jarige meisie verkrag het. Kapt. Amanda Funani, ŉ polisiewoordvoerder, het Dinsdag gesê die verkragting het in Phunong in Ganyesa Village plaasgevind. “Die kind is deur ŉ onbekende man verkrag terwyl sy alleen in ŉ parkie naby haar huis gespeel het,” het Funani gesê. Die kind se ouma het opgemerk dat die kind sukkel om te loop. Sy is na ŉ hospitaal geneem waar daar bevind is dat sy verkrag is. ŉ Saak is Sondag aanhangig gemaak, maar niemand is nog teen Dinsdag in verband met die voorval in hegtenis geneem nie.